CELEX: 
Language: bg
Date: 2018-05-02 00:00:00
Title: РЕГЛАМЕНТ ЗА ИЗПЪЛНЕНИЕ (ЕС) .../… НА КОМИСИЯТА относно таксите и възнагражденията, дължими на Агенцията за железопътен транспорт на Европейския съюз, и съответните условия за плащане

РЕГЛАМЕНТ ЗА ИЗПЪЛНЕНИЕ (ЕС) .../… НА КОМИСИЯТА
            
            
               от 2.5.2018 година
            
            
               относно таксите и възнагражденията, дължими на Агенцията за железопътен транспорт на Европейския съюз, и съответните условия за плащане
            
            
               (текст от значение за ЕИП)
            
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
            
               като взе предвид Регламент (EС) 2016/796
                  1
                на Европейския парламент и на Съвета от 11 май 2016 г. относно Агенцията за железопътен транспорт на Европейския съюз и за отмяна на Регламент (ЕО) № 881/2004, и по-специално член 80 от него,
            
            
               като има предвид, че:
            
            
               (1)Приходите на Агенцията за железопътен транспорт на Европейския съюз („Агенцията“) се състоят от вноски на Съюза и от такси и възнаграждения, заплащани от заявителите за разглеждането на заявления за сертификати, разрешения и решения за одобрение, а също и за разглеждане на жалби и за други услуги, предоставяни от Агенцията в съответствие с член 64 от Регламент (ЕС) 2016/796.
            
            
               (2)Дължимите на Агенцията такси и възнаграждения следва да се определят по прозрачен, справедлив и единен начин, по-специално с оглед постигане на тяхното опростяване. Те не следва да водят до налагане на излишни финансови тежести върху съответните предприятия и не следва да застрашават конкурентоспособността на европейския железопътен сектор. 
            
            
               (3)При изчисляването на таксите и възнагражденията следва да се отчитат разходите за персонала, както и разходите за външни експерти, участващи в разглеждането на заявленията — когато са направени такива разходи. Следва да се отчитат също и разходите за поддържащите услуги и дейности, свързани с разглеждането на заявленията, както и всякакви други работни разходи, направени за предоставянето на тези услуги. Тези разходи следва да са свързани със съответните дейности и да са пропорционални на тях, както и да са недискриминационни.
            
            
               (4)Начисляваните от Агенцията такси и възнаграждения следва да покриват пълните разходи за предоставените от Агенцията услуги.
            
            
               (5)Времето, изразходвано от Агенцията за предоставянето на тези услуги, следва да се фактурира на базата на часова ставка, докато степента на зрелост на системата даде възможност за режим с фиксиран размер на заплащането. Таксите и възнагражденията за Агенцията следва да се определят в такъв размер, че да се избягва формиране на дефицит или значително натрупване на излишък, в съответствие с Регламент (ЕС) 2016/796.
            
            
               (6)Дължимите суми не следва да зависят от мястото, където е установен заявителят, или от използвания в заявлението език. Поради това разходите за превод и пътните разноски, направени във връзка с частта от съответното заявление, която се разглежда от Агенцията, следва да бъдат агрегирани и равномерно разпределяни между всички заявления.
            
            
               (7)Таксите и възнагражденията следва да бъдат определени по такъв начин, че да са съобразени със специфичните потребности на малките и средните предприятия. Предприятията следва да имат възможност при необходимост да разпределят плащанията на няколко вноски.
            
            
               (8)Заявителите имат право на обжалване по въпросите в рамките на Регламент (ЕС) 2016/796 и би трябвало да могат да търсят удовлетворение и да упражняват това свое право по отношение на решенията на Агенцията. Следователно плащането на такси и възнаграждения заради обжалване на решения на Агенцията не би трябвало да е предварително условие за допускането на жалба. Такси и възнаграждения следва да се начисляват за разглеждането на жалби само ако жалбата е отхвърлена. 
            
            
               (9)В съответствие с практиката за добро проектно управление, заявителят следва да има възможността да поиска прогнозна оценка на разходите. Заявителят следва да бъде информиран, доколкото това е възможно, за вероятния размер на сумата, която следва да плати, и за начина, по който следва да бъде направено плащането. Следва да бъдат определени срокове за плащането на такси и възнаграждения.
            
            
               (10)Информацията относно определените с настоящия регламент такси и възнаграждения следва да е публично достъпна. Всякакви евентуални бъдещи преразглеждания на начисляваните от Агенцията такси следва да се базират на прозрачна оценка на разходите на Агенцията и на съответните разходи за задачите, изпълнявани от националните органи по безопасността.
            
            
               (11)Мерките, предвидени в настоящия регламент, са в съответствие със становището на Комитета, учреден съгласно член 81 от Регламент (ЕС) 2016/796,
            
         
         
            
               ПРИЕ НАСТОЯЩИЯ РЕГЛАМЕНТ:
            
            
               Член 1
            
            
               Предмет и обхват
            
            
               1.С настоящия регламент се установяват таксите и възнагражденията, дължими на Агенцията за железопътен транспорт на Европейския съюз („Агенцията“) за разглеждане на заявленията по членове 14, 20, 21 и 22 от Регламент (ЕС) 2016/796, както и за предоставяне на други услуги в съответствие с целите, за които е създадена Агенцията. В него са посочени също методът, който трябва да се използва за изчисляването на тези такси и възнаграждения, както и условията за плащане. 
            
            
               2.С настоящия регламент се определят също процедури за осигуряване на прозрачност, недискриминация, както и на други основни принципи на европейското право във връзка със заплащането на националните органи по безопасността (НОБ) за разглеждане на националната част от заявленията, за които отговаря Агенцията съгласно членове 14, 20 и 21 от Регламент (ЕС) 2016/796. 
            
            
               3.Настоящият регламент не се отнася за таксите и възнагражденията, начислявани във връзка със следните дейности на националните органи по безопасността:
            
            
               а)разглеждане на заявления за единни сертификати за безопасност съгласно член 10, параграф 8 от Директива (ЕС) 2016/798
                  2
                и съответната предварителна процедура, предвидена в Регламент [акта за изпълнение по член 10, параграф 10 от Директива (ЕС) 2016/798]
                  3
               , 
            
            
               б)разглеждане на заявления за искане на разрешения за пускане на железопътни возила на пазара или на разрешения за тип железопътни возила съгласно член 21, параграф 8 и член 24, параграф 1 от Директива (ЕС) 2016/797
                  4
                и съответната предварителна процедура, предвидена в Регламент за изпълнение на Комисията (ЕС) 2018/545
                  5
               ; 
            
            
               в)издаване на становище по искане за одобряване на разположено по железопътната линия оборудване в рамките на Европейската система за управление на железопътното движение (ERTMS) в съответствие с последната алинея на член 19, параграф 3 от Директива (ЕС) 2016/797.
            
            
               г)издаване на временни разрешения за изпитвания по железопътната мрежа съгласно член 21, параграфи 3 и 5 от Директива (ЕС) 2016/797.
            
            
               Член 2
            
            
               Видове такси и възнаграждения
            
            
               1.Агенцията начислява такси за разглеждането на заявления, включително за издаването на прогнозни оценки, както и в случай че дадено заявление бъде оттеглено от заявителя, или ако Агенцията измени дадено решение. Агенцията може също да начислява такси, когато отменя по-ранно решение поради неспазване на изискванията от страна на притежателя на дадено разрешение или сертификат.
            
            
               2.Заявленията по параграф 1 включват заявления за:
            
            
               а)разрешения за пускане на железопътни возила на пазара или разрешения за тип железопътни возила съгласно членове 20 и 21 от Регламент (ЕС) 2016/796; 
            
            
               б)единни сертификати за безопасност съгласно член 14 от Регламент (ЕС) 2016/796;  
            
            
               в)решения за одобрение на съответствието с изискванията за оперативна съвместимост съгласно съответната ТСОС на технически решения на разположено по железопътната линия оборудване в рамките на Европейската система за управление на железопътното движение (ERTMS), съгласно член 22 от Регламент (ЕС) 2016/796; 
            
            
               г)жалби по член 58 от Регламент (ЕС) 2016/796, в съответствие с член 7 от настоящия регламент.
            
            
               3.Агенцията начислява възнаграждения за предоставянето на различни от посочените в параграф 1 услуги, поискани от заявител или от всяко друго лице. По-специално, тя начислява възнаграждения за провеждането на предварителна процедура, предвидена в Регламент (ЕС) 2018/545 и в Регламент [акта за изпълнение по член 10, параграф 10 от Директива (ЕС) 2016/798]
                  6
               
            
            
               4.Агенцията трябва да публикува списък на тези услуги на своя уебсайт.
            
         
         
            
               Член 3
            
            
               Изчисляване на таксите и възнагражденията
            
            
               1.Размерът на таксите и възнагражденията се изчислява като сбор от следните елементи: 
            
            
               а)броя на часовете, изразходвани от служители на Агенцията и външни експерти за разглеждане на заявлението, умножен по часовата ставка на Агенцията; и
            
            
               б)съответните разходи на националните органи по безопасността, направени за разглеждане на националната част на заявлението. 
            
            
               2.Размерът на часовата ставка, прилагана от Агенцията за целите по параграф 1, буква а), е 130 евро. 
            
            
               Член 4
            
            
               Прогнозни оценки на таксите и възнагражденията
            
            
               1.Агенцията издава по искане на заявителя необвързваща прогнозна оценка за размера на таксите и възнагражденията във връзка с дадено заявление или искане за услуги и предоставя информация за това кога ще бъдат издадени фактури. 
            
            
               Националните органи по безопасността, участващи в разглеждането на заявлението, предоставят на Агенцията необвързваща прогнозна оценка за своите разходи, посочени в член 3, параграф 1, буква б), които да бъдат включени в издаваната от Агенцията прогнозна оценка.
            
            
               2.По време на разглеждането на заявлението Агенцията и националните органи по безопасността контролират своите разходи. По искане на заявителя Агенцията го уведомява, в случай че възникне риск разходите да надхвърлят прогнозната оценка с повече от 15 %. 
            
            
               3.Когато разглеждането на дадено заявление или услуга продължава повече от една година, заявителят може да поиска нова прогнозна оценка.
            
            
               4.Когато са поискани прогнозни оценки и всякакво тяхно преразглеждане, крайните срокове, посочени в член 19, параграф 4 и член 21, параграф 6 от Директива (ЕС) 2016/797 и в член 10, параграф 6 от Директива (ЕС) 2016/798, може да се преустановят най-много за десет работни дни.
            
            
               Член 5
            
            
               Условия за плащане
            
            
               1.Агенцията издава фактура за дължимите такси и възнаграждения в рамките на 30 календарни дни от:
            
            
               а)датата на решението на Агенцията или на Апелативния съвет; или 
            
            
               б)датата, когато е завършена предоставяната услуга; или
            
            
               в)датата на оттегляне на дадено заявление; или 
            
            
               г)датата на всяко друго събитие, водещо до спиране на разглеждането на дадено заявление.
            
         
         
            
               2.Във фактурата трябва да бъдат посочени подробно: 
            
            
               а)броят на изразходваните от Агенцията часове; и
            
            
               б)когато е приложимо — разходите, начислени от съответния национален орган по безопасността. Тези данни трябва да бъдат посочени конкретно за задачата и изразходваното време или под формата на фиксирани суми, прилагани за разглеждането на националната част от заявлението. 
            
            
               3.Най-късно когато това бъде поискано от Агенцията, националните органи по безопасността трябва да предоставят на Агенцията отчет за разходите за техния принос, които да бъдат включени в издадената от Агенцията фактура. В отчета за разходите трябва да бъде подробно посочено как те са изчислени.
            
            
               4.Сумите на таксите и възнагражденията се определят и се заплащат в евро.
            
            
               5.Агенцията уведомява заявителите за решението си и издава фактура чрез системата за обслужване на едно гише по член 12 от Регламент (ЕС) 2016/796.
            
            
               6.Агенцията може да фактурира междинни суми на всеки 6 месеца. 
            
            
               7.Заплащането на таксите и възнагражденията се прави чрез банков превод по банковата сметка на Агенцията, посочена за тази цел.
            
            
               8.Заявителите трябва да извършват плащането по такъв начин, включително като поемат евентуални банкови такси във връзка с плащането, че Агенцията да получи дължимите ѝ суми в рамките на 60 календарни дни от датата на известяването на фактурата. 
            
            
               9.В случаите, при които заявителят е малко или средно предприятие, Агенцията взема под внимание искания за удължаване в разумни граници на срока за плащане, както и за плащане чрез вноски. 
            
            
               За целите на настоящия регламент понятието малко или средно предприятие означава предприятие, в което работят по-малко от 250 служители и чийто годишен оборот не надхвърля 50 милиона евро, или чийто общ годишен баланс не надхвърля 43 милиона евро.
            
            
               10.Националните органи по безопасността получават възстановяване на направените от тях разходи за разглеждане на националната част от заявленията в рамките на сроковете, посочени в параграф 8 и параграф 9.
            
            
               Член 6
            
            
               Неизпълнение на плащане
            
            
               1.Когато Агенцията не получи плащане в рамките на сроковете, посочени в член 5, параграфи 8 и 9, тя може да начисли лихва за всеки допълнителен календарен ден до получаването на плащането и да приложи правилата относно събирането по член 80 от Регламент (ЕС, Евратом) № 966/2012 на Европейския парламент и на Съвета
                  7
               . 
            
            
               2.Лихвеният процент е процентът, прилаган от Европейската централна банка по отношение на нейните основни операции за рефинансиране, който се публикува в серия С на Официален вестник на Европейския съюз и е в сила на първия календарен ден от месеца, в който попада падежът, увеличен с осем процентни пункта.
            
            
               3.Когато Агенцията разполага с доказателства, че финансовият капацитет на заявителя е застрашен, тя може да отхвърли дадено заявление, освен ако заявителят представи банкова гаранция или обезпечен депозит.
            
            
               4.Агенцията може да отхвърли ново заявление, в случай че заявителят не е изпълнил свои предишни платежни задължения във връзка с изпълнени от Агенцията предишни дейности по издаване на разрешение, сертифициране и одобряване или по предоставени услуги, освен ако заявителят заплати дължимите неуредени суми за тези изпълнени дейности — по издаване на разрешение, сертифициране и одобряване или по предоставени услуги.
            
            
               5.Агенцията предприема подходящи правни действия, за да осигури цялостното заплащане на издадените фактури. Във връзка с това националните органи по безопасността, издали отчет за подлежащи на възстановяване разходи, я подпомагат при този процес.
            
            
               Член 7
            
         
         
            
               Обжалване и такси за обжалване
            
            
               1.Агенцията начислява такса за всяко отхвърлено или оттеглено обжалване.
            
            
               2.Размерът на таксата за обжалване е равен на по-малката от следните суми: 10 000 евро или сумата, начислена за решението, срещу което е подадена жалба.
            
            
               3.Регистраторът на Апелативния съвет уведомява жалбоподателя за условията за плащане. Жалбоподателят разполага с 30 календарни дни да извърши плащането, считано от датата на известяването на фактурата.
            
            
               4.Заявителят може да обжалва фактурираните такси и възнаграждения пред Апелативния съвет. 
            
            
               Член 8
            
            
               Публикуване и преразглеждане на ставките
            
            
               1.Агенцията публикува на своя уебсайт часовата си ставка по член 3. 
            
            
               2.Националните органи по безопасността трябва да публикуват ставките, свързани с определянето на разходите, начислявани на Агенцията съгласно член 3, параграф 1, буква б). В случаите, при които даден национален орган по безопасността прилага фиксирана сума, той трябва да посочи за кой случай на разрешаване и сертифициране се прилага тази фиксирана сума. 
            
            
               3.На уебсайта на Агенцията трябва да бъде дадена препратка към тази информация.
            
            
               4.Агенцията включва в годишния си доклад по член 51, параграф 1, буква а) от Регламент (ЕС) 2016/796 информация относно елементите, на които се базира определянето на часовата ставка, финансовите резултати и съответните прогнозни оценки. 
            
            
               Член 9
            
            
               Процедури на агенцията
            
            
               1.С оглед разграничаване на приходите от и разходите за дейностите, които са предмет на таксите и възнагражденията по член 1, параграф 1, Агенцията:
            
            
               а)получава и държи приходите, генерирани от таксите и възнагражденията, в отделна банкова сметка;
            
            
               б)отчита на годишна база общите приходи и разходи, произтичащи от дейностите, които са предмет на такси и възнаграждения, както и структурата на и резултатите от разходите (cost structure and performance).
            
            
               2.Ако в края на финансовата година общите приходи от такси и възнаграждения надхвърлят общите разходи, които са предмет на такси и възнаграждения, излишъкът се съхранява като бюджетен резерв и се използва за операции по отношение на излишъците или дефицитите в съответствие с финансовия правилник на Агенцията.
            
            
               3.Необходимо е да бъде осигурена устойчивост на приходите от дейностите, които са предмет на такси и възнаграждения.
            
            
               Член 10
            
            
               Оценяване и преразглеждане
            
         
         
            
               1.Режимът на таксите и възнагражденията подлежи на оценяване, провеждащо се веднъж във всяка финансова година. Това оценяване трябва да се базира на предишните финансови резултати на Агенцията и на нейната прогнозна оценка за разходите и приходите. То трябва да е свързано също с Единния програмен документ на Агенцията.
            
            
               2.При необходимост Комисията преразглежда таксите и възнагражденията въз основа на оценката на финансовите резултати и прогнозните данни на Агенцията.
            
            
               3.Във връзка с информацията, предоставяна от Агенцията в нейния годишен доклад по член 8, настоящият регламент ще бъде преразгледан най-късно до 16 юни 2022 г., с оглед на постепенно въвеждане на фиксирани такси.
            
            
               Член 11
            
            
               Преходни разпоредби
            
            
               В случаите по член 55, параграф 4 от Регламент (ЕС) 2018/545 и член 15, параграф 4 от [акта за изпълнение съгласно член 10, параграф 10 от Директива (ЕС) 2016/798] работата, изпълнена преди подаването на заявлението в Агенцията, не се покрива с такси и възнаграждения по настоящия регламент и е предмет на националното законодателство.  
            
            
               Член 12
            
            
               Влизане в сила
            
            
               Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
            
               Настоящият регламент се прилага от 16 февруари 2019 г. 
            
            
               Настоящият регламент е задължителен в своята цялост и се прилага пряко във всички държави членки.
            
            
               Съставено в Брюксел на 2.5.2018 година.
            
            
               
                     За Комисията
               
               
                     Председател
                     Jean-Claude JUNCKER
               
            
         
         
            
                  
                     (1)
                  
                        Регламент (ЕС) 2016/796 на Европейския парламент и на Съвета от 11 май 2016 г. относно Агенцията за железопътен транспорт на Европейския съюз и за отмяна на Регламент (ЕО) № 881/2004 (ОВ L 138, 26.5.2016 г., стр. 1)
               
               
                  
                     (2)
                  
                        Директива (ЕС) 2016/798 на Европейския парламент и на Съвета от 11 май 2016 г. относно безопасността на железопътния транспорт (ОВ L 138, 26.5.2016 г., стр. 102).
               
               
                  
                     (3)
                  
                        Регламент за изпълнение (ЕС) ХХХ на Комисията.
               
               
                  
                     (4)
                  
                        Директива (ЕС) 2016/797 на Европейския парламент и на Съвета от 11 май 2016 г. относно оперативната съвместимост на железопътната система в рамките на Европейския съюз (ОВ L 138, 26.5.2016 г., стр. 44).
               
               
                  
                     (5)
                  
                        Регламент за изпълнение (ЕС) ХХ на Комисията.
               
               
                  
                     (6)
                  
                        Регламент за изпълнение (ЕС) ХХ на Комисията.
               
               
                  
                     (7)
                  
                        Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза, и за отмяна на Регламент (ЕО, Евратом) № 1605/2002 на Съвета (ОВ L 298, 26.10.2012 г., стр. 1 — 96).